Christian H. Hansen (DF), 1998-11-25:
Allerførst vil jeg gerne takke ministeren for en detaljeret redegørelse.
Dansk fiskeri yder i samspil med dansk fiskeindustri et betydeligt bidrag til dansk samfundsøkonomi og eksport.
Vi må jo konstatere, at de danske fiskere igennem snart mange år har levet med den ene krise efter den anden
, og en løsning på fiskeriets problemer er vel heller ikke ligefrem i sigte.
Det er nu engang således, at når man er for mange, der skal dele for lidt, opstår der problemer.
I Dansk Folkeparti er vi af den opfattelse, at fiskerierhvervet skal sikres vilkår, som gør det i stand til at overleve som et frit og uafhængigt erhverv.
Den statslige indblanding gennem biologer, kvoteordninger m.v. skal begrænses stærkt.
Der skal arbejdes kraftigt på at forenkle erhvervsbureaukratiet.
Den problemstilling, som fremgår af redegørelsen, og som vi ligeledes kender inden for dansk fiskeri, er kendt blandt andre landes fiskere.
Mange påstår, at fleksibiliteten er for stor i mange af de andre lande, og at fiskerikontrollen skulle være mindre nidkær end i Danmark.
Jeg ved ikke, om det er rigtigt, men der er i hvert fald mange, som siger dette, så mange, at det er lige før man begynder at tro på det.
, må vi enten slække på fiskerikontrollen i Danmark eller også forlange, at andres landes fiskere kontrolleres lige så meget, som de danske fiskere bliver.
Noget, som undrer mig meget, er de høje bøder, som en fisker idømmes, hvis han bliver taget af fiskerikontrollen, eksempelvis med en for stor bifangst.
Det fører ofte til en konfiskation af fiskeredskaber og af hele fangsten og desuden kæmpebøder oveni.
Det er min opfattelse, at retssystemet eller lovgivningen ikke er i trit med, hvad retspraksis er for andre erhverv.
Selv fritidsfiskerne bliver nu ramt på antallet af tilladte garnredskaber.
Det virker tåbeligt og unødvendigt.
Jeg beder ministeren bære over med mit lille sidespring, men jeg synes, at det skulle nævnes.
Her er det for Dansk Folkeparti hundrede procent nødvendigt, at der åbnes mulighed for moderniseringer og investeringer i en ny generation af fiskerfartøjer.
Det er nødvendigt, hvis der fortsat skal være noget, der hedder fiskerierhverv i Danmark. I redegørelsen ligger der også en åbning, men efter vores opfattelse vil det med denne åbning ikke gå hurtigt nok. Dansk fiskerierhverv kan ikke overleve, hvis vi ikke fornyr flåden i takt med ophugning.
Derfor skal vi heller ikke være foregangsland for ophugning i forhold til andre EU-lande.
Ministeren kommer i sin redegørelse også lidt ind på problemer med landing af og handel med de såkaldt sorte fisk.
Det er jo noget, som i de seneste år har været meget i fokus og måske ekstra meget her på det sidste.
Der står i redegørelsen, at regeringen har markeret, at man ikke vil acceptere ulovligheder.
Der står faktisk direkte, at det ikke er acceptabelt, at fiskere og virksomheder snyder kolleger og samfundet for egen vindings skyld.
Jeg synes, det er en god holdning at have.
Er det, fordi holdningen i virkeligheden ikke holder stik?
Og er det rigtigt, at ministeren har den holdning til torskefiskeriet, at det er tvivlsomt, at fiskernes net overholder lovens mindstemål for torsk? Hvorfor har ministeren ikke kigget lidt mere velvilligt på de net, der skulle være udviklet til at frasortere ca. 62 pct. flere små torsk end de nuværende net?
Jeg er bekendt med, at andre lande har taget imod dette med kyshånd, men ikke Danmark.
Stemmer det helt overens med det, regeringen melder ud på området her?
Jeg synes det ikke.
Men der kan selvfølgelig ligge en utrolig god forklaring bag.
Ministeren nævner i sin redegørelse en del gange følgende: »Regeringen vil i samarbejde med EU-Kommissionen ...«, og »Regeringen vil inden for rammerne af EU-samarbejdet ...«.
Det er også rigtigt, at da Danmark jo er medlem af EU, skal vi igennem EU kraftigt arbejde på at sikre, at de mål, der er besluttet omkring fiskerimuligheder, flådestørrelser osv., bliver nået.
Men jeg tror, at det første mål, vi skal sigte mod, er, at disse ting også bliver overholdt af EU's andre medlemslande.
Om det sker, synes jeg der i dag er stor tvivl om.
Ministeren skriver i sin redegørelse, at der er behov for en målrettet indsats for at gøre fisk til en mere tilgængelig fødevare og for at informere forbrugeren om kvalitet og egenskaber vedrørende frisk fisk og fiskeprodukter.
Det vil jeg gerne rose regeringen for.
Det er et synspunkt, der er helt i trit med Dansk Folkepartis holdning.
Men det kræver, at videreudvikling og forbedring af de eksisterende systemer for håndtering af fiskedistribution bliver øget kraftigt.
Det håber jeg ministeren er helt overbevist om.
Det er Dansk Folkepartis holdning, at en øget indsats for produktionsudvikling og fortsat højnelse af kvaliteten af den fisk, der landes, vil medvirke til at øge værdien af de færdige fiskeprodukter, således at danske fiskerivarer fortsat kvalitetsmæssigt kan ligge i første række og indbringe den bedst mulige pris.
Det er Dansk Folkepartis holdning, at rammerne for fiskerisektoren i de kommende år ikke må beskæres; så overlever fiskerierhvervet ikke. Dansk Folkeparti hilser i øvrigt en sammenskrivning af fiskerilovene til én meget velkommen.
Med disse ord vil jeg endnu en gang takke for ministerens redegørelse.